Elon Musk stifter nyt parti: America Party skal udfordre Trump

Så er det officielt. Elon Musk gør nu alvor af sine trusler og går ind i amerikansk politik med sit helt eget parti – America Party.

Det annoncerede milliardæren lørdag aften på det sociale medie X, som han selv ejer. Ifølge Musk skal partiet tage kampen op mod det, han kalder “én-parti systemet”, hvor han beskylder både Demokraterne og Republikanerne for at ruinere landet med gæld og korruption.

“Når det handler om at ødelægge vores land med spild af penge og korruption, så lever vi i et étpartisystem, ikke i et demokrati. I dag er America Party stiftet for at give jer jeres frihed tilbage,” skriver Musk i opslaget.

By a factor of 2 to 1, you want a new political party and you shall have it!

When it comes to bankrupting our country with waste & graft, we live in a one-party system, not a democracy.

Today, the America Party is formed to give you back your freedom. https://t.co/9K8AD04QQN
— Elon Musk (@elonmusk) July 5, 2025

Dermed træder verdens rigeste mand ind som åbenlys politisk udfordrer til sin tidligere allierede, Donald Trump.

Fra Trump-støtte til modstander

Det nye parti kommer som en direkte reaktion på præsident Trumps netop vedtagne lovpakke – den såkaldte “Big, Beautiful Bill”. Lovpakken blev stemt igennem i Repræsentanternes Hus torsdag og underskrevet af Trump fredag på USA’s uafhængighedsdag.

Musk har kritiseret lovpakken for at skabe enorm offentlig gæld og skævvride økonomien. Den indeholder blandt andet store skattelettelser til de rigeste amerikanere, samtidig med at sociale ydelser og sundhedsordninger for de svageste skæres ned. Samtidig hæver pakken USA’s gældsloft med hele 5.000 milliarder dollar, hvilket bringer den samlede amerikanske statsgæld op over svimlende 37.000 milliarder dollar.

Ironisk nok var Musk selv en del af Trumps administration tidligere på året. Han blev i januar udpeget til at lede det nyoprettede Department of Government Efficiency – i folkemunde kaldet “DOGE” – som havde til opgave at effektivisere det føderale system og skære i administrationen. Ifølge Reuters lykkedes det på få måneder at reducere den føderale arbejdsstyrke med 12 procent, svarende til omkring 260.000 stillinger.

LÆS MERE: Trump truer Tesla med DOGE.

Men Musk forlod posten i maj, og siden da er tonen mellem ham og Trump blevet mere og mere anspændt – ikke mindst på sociale medier, hvor de to gentagne gange har krydset klinger.

Kan Musk bryde to-parti systemet?

At Musk nu vælger at stifte sit eget parti, America Party, kommer ikke som nogen stor overraskelse. Han har de seneste uger teaset ideen og endda kørt en meningsmåling blandt sine følgere på X, hvor han lod folk tage stilling til, om han skulle kaste sig ud i projektet.

Flere eksperter peger dog på, at vejen mod politisk indflydelse bliver stejl – også for en mand med Musks ressourcer. Det amerikanske valgsystem er berygtet for at favorisere de to store partier, og reglerne for at få et nyt parti godkendt varierer kraftigt fra delstat til delstat.

Alligevel vurderer flere, at Musk er en af de få, der realistisk kan udfordre systemet.

“Kun verdens rigeste mand har både midlerne og platformen til at gøre et seriøst forsøg på at bryde det politiske monopol i USA,” siger valglov-eksperten Brett Kappel til CBS News.

Hvordan America Party vil positionere sig politisk – udover kritik af gæld, korruption og Trump – står endnu uklart. Men én ting er sikkert: Elon Musk har endnu engang sat sig selv i centrum for et amerikansk drama, der næppe bliver kedeligt.

Elon Musk stifter nyt parti: America Party skal udfordre Trump